แห่ซื้อสลากธกส. ขายแล้ว 4 หมื่นล้าน
ธ.ก.ส.ปลื้มคนแห่ซื้อสลากออมทรัพย์ 4 หมื่นล้าน คาดอีก 2-3 สัปดาห์ขายเกลี้ยง
10 ต.ค. 2559

ธ.ก.ส.ปลื้มคนแห่ซื้อสลากออมทรัพย์ 4 หมื่นล้าน คาดอีก 2-3 สัปดาห์ขายเกลี้ยง
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้เปิดรับฝากสลากออมทรัพย์ ธ.ก.ส. ชุดที่ 3 วงเงิน 6 หมื่นล้านบาท ตั้งแต่วันที่ 19 ก.ย. 2559 ปรากฏว่ามีประชาชนสนใจจำนวนมาก โดยมียอดรับฝากสลากแล้วกว่า 4 หมื่นล้านบาท เนื่องจากสลากออมทรัพย์ชุดดังกล่าวมีผลตอบแทนสูง และคาดว่าภายใน 2-3 สัปดาห์นี้จะมีประชาชนเข้ามารับฝากจนครบวงเงิน
“เพียงแค่กว่า 2 สัปดาห์ ยอดรับฝากสลากออมทรัพย์ ธ.ก.ส. ชุดที่ 3 มีมากกว่า 4 หมื่นล้านบาทแล้ว ถือว่าคนสนใจมาก จากปกติสลากแต่ละงวดใช้เวลาในการขายอย่างน้อย 3 เดือน เพราะสลากในชุดนี้มีผลตอบแทนที่สูง รางวัลที่ 1 มูลค่า 10 ล้านบาท และสามารถลุ้นรางวัลได้ถึง 36 งวด หรือมีระยะเวลารับฝาก 3 ปี ทำให้ประชาชนมีการออมเงินมากขึ้น” นายลักษณ์ กล่าว
สำหรับสลากออมทรัพย์ ธ.ก.ส. ชุดที่ 3 จะเปิดรับฝาก 60 หมวด หมวดละ 10 ล้านหน่วย รวม 600 ล้านหน่วย รับฝากหน่วยละ 100 บาท โดยออกรางวัลทุกวันที่ 16 ของทุกเดือน ผู้ที่ฝากสลากครบ 3 ปี จะได้รับดอกเบี้ยหน่วยละ 1.25 บาท คิดเป็นอัตราดอกเบี้ย 0.42% ต่อปี โดยปัจจุบัน ธ.ก.ส.มีเงินฝากในรูปแบบสลากรวมทั้งสิ้น 243,464 ล้านบาท คิดเป็น 19.04% ของเงินฝากรวม